กสทช.ตั้งค่าปรับหนักกำชับโอเปอเรเตอร์ทำตามกฎบริการคงสิทธิเลขหมาย
กสทช.ตั้งค่าปรับหนักกำชับโอเปอเรเตอร์ทำตามกฎบริการคงสิทธิเลขหมาย
10 ก.ย. 2558

นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า วันนี้ (10 ก.ย. 2558) ได้ลงนามในคำสั่งให้โอเปอเรเตอร์ทุกรายปฏิบัติตามคำสั่งในกรณีการโอนย้ายเลขหมายให้ถูกต้องตามขั้นตอนทุกขั้นตอนตามประกาศ กทช. เรื่อง หลักเกณฑ์บริการคงสิทธิเลขหมายโทรศัพท์เคลื่อนที่ และเงื่อนไขแนวทางปฏิบัติการโอนย้ายผู้ให้บริการโทรศัพท์เคลื่อนที่ของผู้ให้บริการตามประกาศ กสทช. เรื่อง หลักเกณฑ์บริการคงสิทธิเลขหมายโทรศัพท์เคลื่อนที่
ทั้งนี้ กสทช.กำหนดค่าปรับจากการคำนวณรายได้ของโอเปอเรเตอร์ในแต่ละราย หากฝ่าฝืนไม่ปฏิบัติตามจะกำหนดค่าปรับดังต่อไปนี้ 1.บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC กำหนดอัตราค่าปรับ 3,294,744 บาท/วัน  2.บริษัท แอดวานซ์ ไวร์เลส เน็ทเวอร์ค จำกัด กำหนดอัตราค่าปรับ 11,801,567 บาท/วัน  3.บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC กำหนดอัตราค่าปรับ 8,074,568 บาท/วัน  4.บริษัท ดีแทค ไตรเน็ต จำกัด กำหนดอัตราค่าปรับ 6,156,184 บาท/วัน  5.บริษัท ทรู มูฟ จำกัด 281,510 บาท/วัน  6.บริษัท ทรู มูฟ เอช ยูนิเวอร์แซล คอมมิวนิเคชั่น จำกัด 169,244 บาท/วัน
ดังนั้น ขอให้โอเปอเรเตอร์ทั้ง 6 ราย ให้ดำเนินการตามประกาศ กสทช. เรื่อง  หลักเกณฑ์บริการคงสิทธิเลขหมายโทรศัพท์เคลื่อนที่ และเงื่อนไขแนวทางปฏิบัติการโอนย้ายผู้ใช้บริการโทรศัพท์เคลื่อนที่ของผู้ใช้บริการภายใน 7 วันที่ได้รับหนังสือ  หากบริษัทไม่ปฏิบัติตาม เลขาธิการ กสทช. จะใช้อำนาจตามมาตรา 66 พ.ร.บ.การประกอบกิจการโทรคมนาคม พ.ศ. 2544 มีคำสั่งให้บริษัทชำระค่าปรับตามอัตราที่กำหนดไว้
 